
பிரணவ் தமிழியல் ஆய்விதழ்

சங்ககால பாணர்களின் வாழ்வியல் நெறி
ப.ரூபவதி,

இசைத்துறை, தமிழ்ப் பல்கலைக்கழகம்,

தஞ்சாவூர்.

ஆய்வு நோக்கம்                                
இயல், இசை, நாடகம் எனும் முத்தமிழில் இயற்றமிழில் வல்லுநர்களாக திகழ்ந்தவர்கள், புலவர்கள். இயற்றமிழின் அங்கங்களாக இருக்கும் இசையையும் கூத்தையும் புலவர்கள் அல்லாது வளர்த்த பிற குடியினரே, பாணர்கள் ஆவர். இவர்கள் தமிழ் நிலத்தின் தொல்குடி மக்கள். கற்பனையும் இயற்கையும் ஒன்றுகலக்கும் வடிவங்களான கலையையே தொழிலாக கொண்டு வாழ்ந்து இவர்கள் தொழில்முறைக் கலைஞர்களாகக் கருதப்பட்டனர். இந்த பாணர் இன மக்களின் வரலாறே இசைத்தமிழ் வரலாறாகவும் கூத்துத் தமிழ் வரலாறாகவும் நம்மிடையே அமைந்திருக்கின்றது.
முன்னுரை

பாணர் – சொற்பொருள் :
பண் எனும் சொல்லின் நீட்சியே பாண் என்பதாகும். பண் என்றால் பாடல், இசை எனப் பொருள்படும். பாண் என்பதுடன் பலர்பால் ஈறுபெற்று பாணர் என்றானது. பாண் மரபினர் எனும் சொல்லே பாணர் மரபினர் என்றானது. பாண் எனும் சொல்லானது இசையையும், இசையோடு தொடர்புடைய மக்களையும் குறிக்கும் சொல்லாகக் கருதப்படுகிறது. 
மேலும் பாணி எனும் பெயரைக்கொண்ட இசைப்பாட்டினைப் பாடியதாலும், தாளமிகு கூத்தினை நிகழ்த்தியதாலும் இவர்களுக்கு பாணர் எனும் பெயர் ஏற்பட்டுள்ளது.
பாணம் என்பதற்கு அம்பு எனும் பொருளுமுண்டு. வில்யாழ் எனும் இசைக்கருவியை வில்லின் எச்சமாக பயன்படுத்திய வேட்டை சமூகமாகவும் இருக்கலாம்  எனக் கருதவும் இடமுள்ளது.
நாடோடிச் சமூகம் :
நாடோடிச் சமூகத்தில் ஆயர்வாழ்வு சாரா நாடோடிகள், ஆயர் நாடோடிகள் என இருவகைப் பிரிவினர் இருந்துள்ளனர். அதாவது பாணர், பாடினி, கூத்தர், பொருநர், விறலியர் போன்றோர் ஆயர்வாழ்வு சாரா நாடோடிகள் எனும் வகையிலடங்குவர். இதில் பல வகையினர் உண்டு. அவர்களுக்கு மாறாக ஆயர், கோவலர், இடையர் போன்ற கால்நடை, மேய்ச்சல் சார்ந்த தொழில்களில் ஈடுபடுவோர் ஆயர் நாடோடிகள் என்றழைக்கப்பட்டுள்ளனர்.
சேண் விளங்கு ……….வாயுளானே (புறம்.282)
நல்லோர் குழீஇய நாநவில் அவையத்து (மலைபடு.75)
எனும் பாடல் வரிகள் பாணர்களின் நாடோடி வாழ்க்கைப் பற்றி கூறுகிறது.

ஐந்திணைகளில் வாழ்ந்த மக்களை நிலையான குடிகள் மற்றும் அலைகுடிகள் என அறியலாம். நிலைகுடிகளுக்கான கலைச்சேவைகளையும் கலை வழியே பிற சேவைகளையும் செய்து வந்தவர்களே அலைகுடிகள் அல்லது நாடோடிகள் என வகைப்படுத்தப்படுகின்றனர் பாண் மரபினர்.
இவர்களுக்கென தனியே தங்குமிடங்கள் ஏதுமில்லை. அவர்கள் தங்கும் இடங்கள் தற்காலிக குடியிருப்புகளாகவும், ஊர்புறப் பகுதிகளாகவும் இருக்கும். அவை பாண் சேரிகள் என்று அழைக்கப்பட்டது. பாணான் பட்டு, பாச்சேரி, பாணன் பரணர், பெரும்பாச்சேரி, பாணன்வயல், பாணன்பாக்கம், பாண்சேரி, பாணஞ்சேரி, யாழ்ப்பாணம் ஆகிய இடங்களின் பெயர்கள் பாணர்களின் பெயரினையே அடிப்படையாகக்கொண்டு வைக்கப்பட்டதாகும்.

பாணர் இன வகைப்பாடு :


பாணர் இனமக்கள் பெரும்பாணர் (பேரியாழ் இசைப்பவர்), சிறுபாணர் (சீறியாழ் இசைப்பவர்), மண்டையாழ்பாணர் (மண்டையாழ் இசைப்பவர்), இசைப்பாணர் (பனுவல் பாடுபவர்) என வகைப்படுத்தப்படுகின்றனர். பாணர் குடியில் பல வகைகள் அடங்கியுள்ளனர்.

· நரம்பு இசைக்கருவி மீட்டி பண்ணுடன் பாடல் பாடியோர் – பாணர், பாடினி, விறலியர்
· தோல் இசைக்கருவிகளை இசைத்தோர் – துடியர், பறையர், முழவர்
· துளை இசைக்கருவிகளை இசைத்தோர் – குழலர், கோடியர், வயிரியர், இயவர், கோவலர்
· இசைக்கேற்ப அபிநயிப்போர் – கூத்தர், கூத்தியர், கண்ணுளர்
· அரண்மனையில் அரசனின் துயிலெழுப்பி நன்நிமித்தமாக பாடியோர் – சூதர், வேதாளிகர்
· போர்களத்தில் பாடியோர் –பொருநர்
· ஊர்தோறும் கழைக்கூத்தினை நிகழ்த்தியோர் – ஆரியகூத்தர், வேழம்பர்
என வகைப்படுத்தப்படுகின்றனர். 

மேலும் இவர்கள் பாடும் இடங்களையும் சூழல்களையும் பொருத்து ஏர்க்களப் பாணர்கள், போர்க்களப் பாணர்கள் எனவும் பிரிக்கப்பட்டுள்ளனர்.

பிற பெயர்கள் :


இலக்கியங்களில் இன்னும் பல பெயர்கள் பாண் மக்களைக் குறிக்கும் விதமாக அமைந்துள்ளது. அவை அவரவர் செய்யும் தொழில்கள் மற்றும் இசைக்கும் இசைக்கருவிகளின் அடிப்படையிலும் பயன்படுத்தப்பட்ட பெயர்களாக உள்ளது. அவற்றில் சில,

அகவர், கண்ணுளர், யாழோர், முழவர், கிணைவர், மாகதர், மதங்கி, அம்பணவர் என பல உள்ளன. மேலும் பாணர் இனத்தில் உள்ள ஆண்களுக்கென தனியே சென்னியர், வயிரியர், இன்னிசைக்காரர் எனும் பெயர்களை பிங்கலநிகண்டு குறிப்பிடுகின்றது. பெண்கள் பாடினிகள் மற்றும் இன்னும் பல பெயர்களைக் கொண்டு விளங்கினர்.
சங்க இலக்கியங்களில் பாணர்கள் :


இசை, ஆடல் துறைகளில் பல மக்கள் செயல்பட்டிருந்தாலும், அவர்களுள் பாணர்கள் தனி இடத்தைப் பெற்றிருந்தனர். இம்மக்களின் இயல்புகள், சிறப்புகள், சமூக நடவடிக்கைகள் என பலவற்றைப்பற்றி சங்க இலக்கியங்கள் நமக்கு எடுத்துக்காட்டுகின்றன. சங்க இலக்கியங்கள் பாணர்களை முதன்மைப்படுத்தியே அமைந்துள்ளது என்பது பாணர் மரபினர்க்கு அமைந்த ஓர் சிறப்பாக உள்ளது. அவற்றில் சில, 


துடியன் பாணன் ….. குடியுமில்லை


(புறம்:335:7-8)
எனும் புறப்பாடல் வழியே சமூகத்தில் பாணர் இன மக்கள் முக்கியத்துவம் பெற்றிருப்பதையும், துடியன், பாணன், பறையன், கடம்பன் எனும் நான்குடிகளின்றி சமூகம் இயங்காது எனும் நிலையையும் புலப்படுத்துகிறது.

கூத்தரும் பாணரும் ….. எதிரச் சொன்ன பக்கமும் (தொல்.புறத்.36)
எனும் பாடல் வழியே தொல்காப்பியர் பாணர்களின் ஆற்றுப்படுத்தும் தன்மையை எடுத்துக்கூறுகிறார். அதாவது, பாடல் பாடி பரிசுகளைப் பெற்ற கலைஞர்கள், வறுமையில் தவிக்கும் கலைஞர்களுக்கு தான் பரிசுப்பெற்ற அரசரின் அல்லது வள்ளலின் புகழ், கொடைத்தன்மை என பாடுபொருளுக்குரியவற்றை எல்லாம் கூறி அவரிடம் சென்று பரிசுகளைப் பெற்றுக்கொள்ளுமாறு வழிகாட்டும் மனத்தன்மையினைப் பற்றி இப்பாடலில் கூறியுள்ளார். இதனை ஆற்றுப்படுத்துதல் என்று கூறுவர். மேலும் முதல் தமிழ்நூலெனக் கருதப்படும் தொல்காப்பியத்தில் பாணர் மரபினரைப் பற்றி கூறப்பட்டுள்ளதின் வழியே அவர்களின் தொன்மையை நம்மால் கணிக்கமுடிகிறது.

தமிழ் இலக்கியங்களிலுள்ள ஆற்றுப்படை நூல்கள் அனைத்தும் மேற்கூறிய பொருண்மைகளில் அமைந்த பாடல்களாகவே அமைக்கப்பெற்றுள்ளன. அவற்றில்,
பெரும்பாணாற்றுப்படை :

பேரியாழ் இசைக்கும் பாணர் இனம் சார்ந்த மக்களை பற்றியதே பெரும்பாணாற்றுப்படை ஆகும். இது 500 அடிகளைக் கொண்டது. 
சிறுபாணாற்றுப்படை :


சிறுபாணாற்றுப்படை ஓய்மா நாட்டு நல்லியக் கோடன்மீது இடைக்கழி நாட்டு நல்லூர் நத்தத்தனார் பாடியது ஆகும். இதில் 269 அடிகள் உண்டு. 
பொருநராற்றுப்படை :


முடத்தாமக் கண்ணியாரால் கரிகாற்பெருவளத்தான் எனும் சோழ மன்னனைப் பற்றியது இந்த பொருநராற்றுப்படை.  248 அடிகள் உள்ளன. 
கூத்தராற்றுப்படை :


கூத்தர் ஒருவர் மற்றொரு கூத்தரை ஆற்றுப்படுத்துவதாக அமைந்ததே இந்நூலாகும். இது மலைப்படுகடாம் ஆகும். இதில் 583 அடிகள் உண்டு. 


ஆனினங் கலித்த அதர்பல……பாண   

(புறம்.138. 1-5)
எனும் புறப்பாடல் மூலம் பாணர்கள் சுற்றித்திருந்த இடங்களைப் பற்றி அறியப்படுகிறது. ஐங்குறுநூலிலுள்ள பத்துப்பாடல்கள் பாணர்களின் யாழிசைக்கும் தன்மையை அழகுற எடுத்தியம்புகிறது.
பொதுவாக பாணர் இன மக்கள் ஆண், பெண் அனைவரும் பூச்சூடும் வழக்கம் கொண்டுள்ளனர். பசி கொண்டு உடல் மெலிந்து வாழ்ந்தாலும் தாங்கள் பயன்படுத்தும் இசைக்கருவிகளை எப்பொழுதும் இலக்கண முறை நிரம்ப சரியாக வைத்துள்ளனர். தான் வசிக்கும் மக்களோடும் சமூகத்தோடும் நல்லுறவு கொண்டிருந்தனர். இவர்கள் உடும்பு கறி உண்ணும் வழக்கத்தை கொண்டிருந்தனர். தன் சமூகத்திற்குள்ளேயே திருமணம் செய்துக்கொள்ளும் வழக்கமும், தாய்வழிச் சமூகமாகவும் வாழ்ந்திருக்கின்றனர்.

கையது கடன் நிறைய யாழே……………..
இரும்போர் ஒக்கலை  (புறம்.69)
எனும் புறப்பாடல் வழியாக எந்நேரமும் யாழை இசைக்க தகுந்த பக்குவத்தில் வைத்திருக்கும் பாணன், தான் உடுத்த சரியான உடையும், உணவும், உறங்க இடமுமின்றி தவிப்பதை இப்பாடல் விளக்குகிறது. அதாவது, பல ஒட்டுத் தையல்களைக் கொண்டிருக்கும் கந்தலான வேர்வையில் நனைந்த உடையை உடுத்திக்கொண்டு, பசியால் உடல் மெலிந்து தோல் போர்த்திய உடல் போல் காட்சியளிக்கும் பாணன் என பாணர்களின் வாழ்வியலை இப்பாடல் வெளிக்காட்டுகிறது. 

      உடும்பு உரித்து …………… களையுநர்க் காணாது        (புறம்.68:1-2)

எனும் பாடல் பசியால் வாடும் பாணர்கள் எலும்பும் தோலுமாக இருப்பதையும், அவர்கள் தோலுரித்த உடும்பினைப் போல காட்சியளிப்பதையும் விளக்குகிறது.

தொன்றுபடு துளையோடு………. என் உடையும் நோக்கி (புறம்.376:10-11)

எனும் பாடல் வரிகள் கிழிந்த, நைந்த, பழைமையாக இருக்கும் பாணரின் உடையின் நிலையை விளக்குகிறது. 
துறைபல முற்றிய பைதீர் பாணர் 

(மலைபடு :40)

எனும் வரிகள் பாணர்கள் பல்துறை வல்லுநர்களாக அதாவது அரசு, சமூகம் சார்ந்த சிக்கல்களை தீர்க்கும் அறிவு கொண்டவர்கள், தீர்க்கதரிசிகள் என இன்னும் பல நுட்பமான அறிவுகளை கொண்டவராக இருந்த காரணத்தினால் பல்துறை வல்லுநர்கள் என்று மலைபடுகாம் இவர்களை குறிப்பிடுகிறது.

இவை மட்டுமல்லாமல் நாடாண்ட மன்னர்களாகவும் பாணர்கள் இருந்துள்ளனர் என்பதை,

விழவுஅயர்ந் தன்ன……பாணன் தன்னாட் டும்பர்            (அகம்.113)

எனும் வரிகள் கூறுகின்றது.
மூதுரை, தூது, கலம்பகம், பிள்ளைத்தமிழ், ஐந்திணை என இன்னும் பல சான்றுகள் தமிழின் சங்க இலக்கியங்களில் பாணர் இன மக்களை பற்றி உள்ளது.
மேலும் சங்க காலத்தைச் சேர்ந்த ஒளவையார், நச்செள்ளையார், வெள்ளிவீதியார் போன்றோர் பாண் மரபைச் சேர்ந்தவர்களே என்பது கூடுதல் சிறப்பாகும். பாணர்களில் ஒருவரான திருநீலகண்டர் 63 நாயன்மார்களில் ஒருவராவார் மற்றும் பன்னிரு ஆழ்வார்களில் ஒருவர் திருப்பாணாழ்வார் ஆவார். 

பாணர்கள் பெற்ற பரிசில்கள் :


தங்கள் வறுமையைப் போக்க, கலையை வளர்த்த பாண் மக்கள் மன்னர்களையும் வள்ளல்களையும் வாழ்த்திப்பாடுவதன் மூலம் பரிசில்களைப் பெற்றனர். மன்னன் ஆய் அண்டிரன், பாண்டிய மன்னன் ஆகியோர் போரில் வென்ற யானைகளையும், பொறையன் எனும் மன்னன் விலையுயர்ந்த குதிரயையும் பரிசாக அளித்துள்ளார்கள் என இலக்கியங்கள் (புறநானூறு, அகநானூறு, மதுரைக்கலம்பகம், நற்றினை) கூறுகின்றன. 

மன்னர்கள் மற்றும் வள்ளல்களும் பாணர்களுக்கு பரிசில்கள் வழங்குவதை கடமையாகவும் கருதியுள்ளனர். முதலில் பாணர்களின் பசியைப் போக்கினர். கிழிந்த ஆடைகளுக்கு பதில் புத்தாடைகளையும், புலமைமிக்கவர்களுக்கு தங்கமும், மன்னர்கள் தாம் அணிந்திருந்த ஆரம் போன்ற நகைகளையும், சிறூர் மன்னர்கள் தம் ஊர்களையும் பரிசில்களாக மன்னர்கள் வழங்கி அவர்களை சிறப்பித்திருக்கின்றனர்.
வெள்ளத் திடும்பால் உள்ளுரை…. பின்றை             (புறம் :328:7-12)

எனும் வரிகளின் மூலம் பாணர்களின் பசி தீர்க்கும் விதமாக ஊண் உணவு, தயிர், பழங்கள், தீயில் வறுத்த தசைத்துண்டுகள், கள், அரிசியும் நெயும் சேர்த்து சமைத்த உணவு வழங்கப்பட்டது தெரியவருகின்றது. 


கரிகால்பெருவளத்தான், இமயவரம்பன் நெடுஞ்சேரலாதன், சோழன் நலங்கிள்ளி போன்ற பல பெருமன்னர்களும், அதியமான் நெடுமானஞ்சி, நாஞ்சில் வள்ளுவன், பண்ணன், பாரி, பேகன், வல்வில் ஓரி போன்ற பல குறுநில மன்னர்களும் பாணர்களை ஆதரித்து பரிசில்களை வழங்கியிருக்கின்றனர் என்பது சங்க இலக்கியங்கள் வழியே புலப்படுகிறது. மேலும் மன்னர்கள் மட்டுமல்லாது, பொதுமக்களும் அவர்களுக்கு தங்களால் இயன்ற பலவகை பொருட்களை பரிசில்களாக கொடையளித்துள்ளனர். 
பாண் மக்களின் சிறப்பியல்புகள் :

· சங்க இலக்கியங்கள் பல பாணர் இன மக்களை மையமாகக் கொண்டே இயற்றப்பட்டுள்ளன.

· வீரயுக காலத்தின் முதன்மை மாந்தர்ளாக முன்வைக்கப்பட்டுள்ளனர்.

· ஐவகை நிலங்களுக்கான கருப்பொருளில் யாழினை மக்கள் சேர்த்தது பாணர்களின் முக்கியத்துவத்தை கூறுகின்றது.
· வழிகாட்டும் ஆற்றுபடுத்துதல் நெறியையும், பகிர்ந்துண்ணும் பழக்கத்தையும் எதார்த்தமாக கொண்டிருந்தனர்.

· சங்ககாலத்தில் மக்களுக்கு ஓர் ஊடகமாக செயல்பட்டனர். அரசு, அரசர்,

ஊர் அமைப்பு, நாட்டு நடப்பு ஆகியவற்றை மக்களுக்கு கலை வழியே தெரிவிக்கும் ஊடகங்களாக இருந்தனர். 

· ஒற்றர், தூதுவர், செய்திக் களஞ்சியம் என மக்களிடையேயும் அரசிடமும் செயல்பட்டு பல பரிசிலகளையும் பெற்றுள்ளனர்.
· கூட்டமாகவே வாழும் தன்மைக்கொண்ட, கலை சார்ந்த பல இனமக்களின் கூட்டு அமைப்பே பாணர் இனமாகும்.
· சிறந்த உள்கட்டமைப்புகளுடன் கூடிய சமூகமாக இருந்துள்ளனர்.

· பரிசில்கள் பெறுவது மட்டுமல்லாது கலைகளின் வளர்ச்சி, கற்பித்தல், பரப்புதல், ஆராய்ச்சி செய்தல் ஆகியவற்றிலும் தங்களை ஈடுபடுத்திக்கொண்டனர்.
· தனக்கென தனியே சேமித்து வைக்கும் பழக்கம், உபரிப் பொருட்களை தாமே வைத்துப் பயன்படுத்தும் பழக்கம் என இரண்டுமில்லாமல் உயர்பண்புகளோடு வாழ்ந்தனர்.
·  நீயும் அம்மோ முதுவா யிரவல (புறம்.180:9) , முதுவாய் இரவல (சிறுபாண்:40), முதுவாய் கோடியர் (பட்டி:253, குறுந்.78:2), விரகறி (பொருநர்.57), கோடியர் தலைவ கொண்ட்துஅறிது (பொருநர்.57), பகழ்மேம் படுந (பொருநர்.57), ஏழின் கிழவ (பொருநர்.57) ஆகிய பாடல் வரிகள் பாணர்களின் உயர்நிலை, மேன்மை, இசைப்புலமை, நுட்பம், நிலைத்த புகழ் என பாணர்களின் சிறப்பியல்புகளை எடுத்தியம்புகின்றன.
பாணர்களின் வாழ்வில் வீழ்ச்சி :
பாணர்கள் நாடோடிச் சமூகமாக வாழ்ந்தது பல நிலைகளில் இசையின் வளர்ச்சிக்கு உதவிகரமாக இருந்த போதிலும், அவர்களின் வளர்ச்சிக்கும் அவர்கள் நாடோடியாக வாழ்ந்ததே முக்கிய காரணமாக அமைந்தது. நாடோடி மக்களாக வாழ்ந்தினால் அவர்கள் தனக்கென தனியாக ஏதும் சேமிக்கும் பழக்கம் அற்றவர்களாகவும், ஓர் இடத்தில் நிலையாக வாழ இயலாமலும் இருந்துள்ளனர். கள் போன்றவற்றை உபயோகப்படுத்துபவர்களாகவும், ஒழுக்கத்தில் குறைந்தவர்களாகவும் இருந்ததோடு மட்டுமல்லாமல், பிராமணர்கள் அவர்களை கீழ் நிலைப்படுத்தினர். இவைகளே அவர்கள் வீழ்ந்ததற்கு பெருங்காரணங்களாக அமைந்தன. மேலும் தங்களது வறுமையின் காரணமாக தலைவனின் திருமணத்திற்கு புறம்பான உறவுகளுக்கு உதவியும் உள்ளனர்,
சமண காலத்தில் இசையை மனித மனத்தை தவறுதலாக மாற்றும் தன்மைக் கொண்ட ஒன்றாக கருதினர். அதனால் களப்பிரர்களின் ஆட்சிக் காலத்தில் இசையும் இசையோடு இணைந்த பாணர்களின் வாழ்விலும் அதிக வீழ்ச்சி உண்டானது. முகலாய மன்னர்களின் காலத்தில் இவர்கள் மறையத் தொடங்கினர். மேலும் இசுலாமிய மன்னன் ஒளரங்கசீப் இசையை முற்றிலுமாக மக்கள் புழக்கத்திலிருந்து தடை செய்தார். இசையும் பாணர்களும் இல்லா நிலையை பதிணென்கீழ்க்கணக்கிலும், இன்னா நாற்பதிலும் குறிப்பிடப்பட்டுள்ளது.
சங்க காலத்திற்கு பிறகு அதாவது அவர்களின் வீழ்ச்சிக்குப் பிறகு பாணர்கள் பலவகைத்தொழில்களில் தங்களை ஈடுபடுத்திக்கொண்டு நிலைகுடிகளாகவும் மாறினர். மீன்பிடித்தல், மீன் அறுத்தல், மீன் விற்று அரிசி வாங்குதல், தையற்தொழில், போன்றவற்றில் தங்களை ஈடுபடுத்தினர் என்பது குறுந்தொகை, ஐங்குறுநூல்கள் கூறுகின்றன. சங்க காலத்திலிருந்து பிற்கால பாண்டியர்களின் காலம் வரை பாணர்கள் இருந்துள்ளனர்.

தற்காலத்திலும் கேரளத்தில் பாணர் இனம் சார்ந்த மக்கள் வேறு தொழில்கள் செய்து வாழ்ந்து வருகின்றனர். பந்தல் தொழில் ,கூலித் தொழில், சடலங்களைப் பாடைக் கட்டுதல், எறித்தல் எனவும் பெண்கள் தீப்பெட்டி ஒட்டுதலிலும், பீடி சுற்றுதல் என வேலை செய்கின்றனர். தமிழகத்தில் பாணர்கள் பிற்படுத்தப்பட்ட வகுப்பினராக பகுக்கப்பட்டுள்ளனர். திருச்சி, மதுரை, சென்னை, திருநெல்வேலி, தூத்துக்குடி, செங்கோட்டை, நாகர்கோவில் ஆகிய இடங்களில் பாணர்கள் வாழ்ந்தற்கான அடையாளங்கள் அதிகம் உள்ளன. பாணன், மேஸ்திரி, தையற்காரப்பிள்ளை, பாண்டிய வேளாளப்பிள்ளை என்போர் தான் பாணர் மரபின் வழித்தோன்றல்கள் என்பதை மறந்து வாழ்ந்துகொண்டிருக்கிறார்கள். 
முடிவுரை :


பொதுவாக தமிழ்க்குடிகள் கலையறிவும், இசையறிவும் இயல்பாக கொண்டவர்கள். இதில் பாணர்கள் இசையையும் கலையையும் வளர்க்க ஆற்றிய பங்கு அதிகம். இம்மண்ணில் கலையாகவும் கலைக்காகவும் வாழ்ந்தார் என்பதில் எவ்வித ஐயமுமில்லை என்பது சங்க இலக்கியங்கள் வழியே தெளிவுப்படுகிறது. கலையைத் தாண்டி இவர்கள் வாழ்க்கையில் கடைபிடித்த பல அறநெறிகளும், சமூக கட்டமைப்பும் நம்மை இன்றளவும் வியப்பில் ஆழ்த்துகின்றது. ஆதிக்கலைஞர்கள் இல்லாமல், மீதிக்கலைஞர்கள் இல்லை என்பது பாணர்கள் மூலம் நாம் அறியவருகிறது.
சான்றாதாரங்கள் 
· முனைவர்.க.காந்திதாசன் - சங்க இலக்கியங்களில் பாணர் வாழ்வியல் – உலகத் தமிழாராய்ச்சி நிறுவனம், சென்னை - 2011 

· புலவர். இரா. இளங்குமரன் – பாணர் – கற்பகம் அச்சகம் - 1987
· முனைவர். பக்தவத்சல பாரதி – பாணர் இனவரைவியல் - உலகத் தமிழாராய்ச்சி நிறுவனம், சென்னை - 2012
இணையதள முகவரிகள் 

https://kondalaathi.blogspot.com/2017/05/blog-post_17.html
https://ta.wikipedia.org/wiki/%E0%AE%AA%E0%AE%BE%E0%AE%A3%E0%AE%B0%E0%AF%8D

